তথ্যবিবরণী নম্বর: ১৫২৩

**বঙ্গভবনের কর্মকর্তা-কর্মচারীদের পক্ষ থেকে রাষ্ট্রপতির বিদায় সংবর্ধনা**

বঙ্গভবন, ঢাকা, ৪ বৈশাখ (১৭ এপ্রিল):

বঙ্গভবনের কর্মকর্তা-কর্মচারীদের পক্ষ থেকে আজ রাষ্ট্রপতি মোঃ আবদুল হামিদের বিদায় অনুষ্ঠানের আয়োজন করা হয়।

অনুষ্ঠানে দেয়া সংক্ষিপ্ত বক্তব্যে রাষ্ট্রপতি বলেন, তিনি রাষ্ট্রপতি হলেও সবসময় নিজেকে এ দেশের সাধারণ মানুষ মনে করতেন। তিনি বলেন, রাষ্ট্রপতির পদকে দায়িত্ব মনে করেই তিনি তাঁর ওপর অর্পিত এ দায়িত্ব সুচারুরূপে পালন করেছেন। বঙ্গভবনের উন্নয়নে তাঁর নেয়া নানা পদক্ষেপ তুলে ধরে রাষ্ট্রপতি বলেন, বঙ্গভবন বাংলাদেশের মর্যাদার প্রতীক।

এসময় রাষ্ট্রপতি বঙ্গভবনের সম্মান ও মর্যাদা অক্ষুণ্ন রাখতে বঙ্গভবনের কর্মকর্তা-কর্মচারীদের কাজ করার আহ্বান জানান।

 রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস.এম সালাহউদ্দিন ইসলাম, প্রেস সচিব মোঃ জয়নাল আবেদীন, সচিব সংযুক্ত মোঃ ওয়াহিদুল ইসলাম খান, রাষ্ট্রপতির ব্যক্তিগত চিকিৎসক ব্রিগেডিয়ার জেনারেল জুলফিকার আহমেদ আমিন এবং রাষ্ট্রপতির সহকারী সামরিক সচিব ব্রিগেডিয়ার জেনারেল রাজু আহমেদসহ বঙ্গভবনের কর্মচারীরা বিদায় অনুষ্ঠানে বক্তব্য রাখেন।

পরে রাষ্ট্রপতি মোঃ আবদুল হামিদ বঙ্গভবনের কর্মকর্তা-কর্মচারীদের সঙ্গে ইফতারে অংশ নেন।

 #

ইমরানুল/রাহাত/রফিকুল/মাহমুদ/সেলিম/২০২৩/২০৩০ ঘণ্টা

তথ্যবিবরণী নম্বর: ১৫২২

**বাংলাদেশ কনস্যুলেট জেনারেল জেদ্দায় ঐতিহাসিক মুজিবনগর দিবস উদ্‌যাপন**

জেদ্দা (সৌদি আরব), ৪ বৈশাখ (১৭ এপ্রিল):

বাংলাদেশ কনস্যুলেট জেনারেল সৌদি আরবের জেদ্দার উদ্যোগে আজ যথাযোগ্য মর্যাদা ও ভাবগাম্ভীর্যের সাথে ‘ঐতিহাসিক মুজিবনগর দিবস-২০২৩’ পালন করা হয়েছে। অনুষ্ঠানের শুরুতে পবিত্র কোরান থেকে তেলওয়াত এবং স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমান, তাঁর শহিদ পরিবারসহ একাত্তরে নিহত বীর মুক্তিযোদ্ধাদের আত্মার মাগফেরাত কামনায় বিশেষ দোয়া ও মোনাজাত করা হয় এবং শহিদদের স্মরণে ১ মিনিটের নীরবতা পালন করা হয়। পরে ‘ঐতিহাসিক মুজিবনগর দিবস-২০২৩’ উপলক্ষ্যে রাষ্ট্রপতি, প্রধানমন্ত্রীর প্রদত্ত বাণী পাঠ করে শোনানো হয়। অনুষ্ঠানে দিবসটির ওপর তৈরিকৃত বিশেষ ভিডিও ডকুমেন্টারি প্রদর্শন করা হয়।

দিবসটির গুরুত্ব ও তাৎপর্য তুলে ধরে কনসাল জেনারেল মোহাম্মদ নাজমুল হক মহান মুক্তিযুদ্ধে জাতির পিতার অসামান্য নেতৃত্ব ও ভূমিকা এবং বাংলাদেশের মানুষের জীবনমান ও উন্নতির জন্য প্রধানমন্ত্রী শেখ হাসিনার সাহসী ও যুগোপযোগী নেতৃত্বের প্রশংসা করে বক্তব্য প্রদান করেন। অনুষ্ঠানে কনস্যুলেটের সকল কর্মকর্তা-কর্মচারীগণ অংশগ্রহণ করেন।

#

কামরুল/রাহাত/রফিকুল/মাহমুদ/সেলিম/২০২৩/২০২০ ঘণ্টা

Handout Number : 1521

**Ambassador and Head of Delegation of the European Union to Bangladesh calls on Foreign Minister Dr. Momen**

Dhaka, 17 April 2023:

Ambassador and Head of Delegation of the European Union to Bangladesh Charles Whiteley called on Foreign Minister Dr. A K Abdul Momen at the latter’s office today. During the call, both sides expressed satisfaction at the 50 years of robust partnership between Bangladesh and the European Union and agreed to work together on further strengthening the Bangladesh-EU relations.

The Foreign Minister observed that the EU’s position on Indo-Pacific is largely similar to that of Bangladesh’s. He stressed that Bangladesh believes in a free, open, inclusive, peaceful, secure and rules-based Indo-Pacific region with shared prosperity for all. He stressed that economic development is Bangladesh’s top priority and urged the EU to come up with more infrastructure and green investments in Bangladesh, particularly in green transport, renewable energy, and climate change adaptation sectors. The EU Ambassador informed about the growing interest of the European Investment Bank in investing in renewable energy and transport sectors of Bangladesh. He also informed of the scope and interest from the EU to invest in Bangladesh through its ‘Global Gateway’ initiative.

The Foreign Minister expressed Bangladesh’s continued concerns over the situation in Ukraine, particularly the loss of civilian lives, and consequential socio-economic fallout around the globe. He reiterated Bangladesh’s calls for the cessation of hostilities and urged the EU to play a more pragmatic role in this regard.

The Foreign Minister reiterated that the government wants free, fair and credible general election. He informed the Ambassador of the steps taken to empower the Election Commission to enable it to conduct a free and fair election. He welcomed observers from the EU and other countries during the election.

#

Mohsin/Rahat/Rafiqul/Mahmud/Salim/2023/20.30 Hrs.

তথ্যবিবরণী নম্বর : ১৫২০

**মেহেরপুরে ঐতিহাসিক মুজিবনগর দিবস পালিত**

মেহেরপুর, ৪ বৈশাখ (১৭ এপ্রিল) :

বিভিন্ন আয়োজনের মধ্য দিয়ে আজ মেহেরপুরে ঐতিহাসিক মুজিবনগর দিবস পালিত হয়েছে।

মুজিবনগর স্মৃতিসৌধে পতাকা উত্তোলনের মধ্য দিয়ে ঐতিহাসিক মুজিবনগর দিবসের আনুষ্ঠানিকতা শুরু হয়। ভোর ৬টায় মুজিবনগর উপজেলা নির্বাহী অফিসার অনিমেষ সরকার ও থানা ভারপ্রাপ্ত কর্মকর্তা (ওসি) মেহেদি রাসেল পতাকা উত্তোলন করেন।

পরে মুক্তিযুদ্ধ বিষয়ক মন্ত্রণালয় ও জেলা প্রশাসনের আয়োজনে মুজিবনগর স্মৃতিসৌধে পুষ্পস্তবক অর্পণ, আনসার সদস্যদের গীতিনাট্য, বিজিবি, বাংলাদেশ পুলিশ, বিএনসিসি, আনসার ও ভিডিপি, স্কাউটস্ এবং গার্লস গাইড কর্তৃক গার্ড অভ্ অনার প্রদান করা হয়।

প্রথম পর্বের এ অনুষ্ঠানে প্রধান অতিথি হিসেবে মুক্তিযুদ্ধ বিষয়ক মন্ত্রী আ ক ম মোজাম্মেল হক উপস্থিত ছিলেন। এ সময় দেশের বিভিন্ন জেলা থেকে আগত বীর মুক্তিযোদ্ধা, আওয়ামী লীগ ও অঙ্গ সংগঠনের নেতৃবৃন্দ উপস্থিত ছিলেন।

এরপর বাংলাদেশ আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিমের সভাপতিত্বে বাংলাদেশ আওয়ামী লীগ আয়োজিত জনসভা অনুষ্ঠিত হয়। অনুষ্ঠানে প্রধান অতিথি হিসেবে উপস্থিত ছিলেন বাংলাদেশ আওয়ামী লীগের সভাপতিমণ্ডলির সদস্য কাজী জাফর উল্লাহ। বাংলাদেশ আওয়ামী লীগের সাংগঠনিক সম্পাদক বি এম মোজাম্মেল হকের সঞ্চালনায় অনুষ্ঠানে মুক্তিযুদ্ধ বিষয়ক মন্ত্রী আ ক ম মোজাম্মেল হক, যুগ্ম সাধারণ সম্পাদক মাহবুব উল আলম হানিফ, জনপ্রশাসন প্রতিমন্ত্রী ফরহাদ হোসেনসহ কেন্দ্রীয় ও স্থানীয় নেতৃবৃন্দ বক্তব্য রাখেন। অনুষ্ঠানে বক্তারা মহান মুক্তিযুদ্ধের চেতনায় উদ্বুদ্ধ হয়ে সকলকে কাজ করার আহ্বান জানান।

#

শিবলী/রাহাত/রফিকুল/মাহমুদ/আব্বাস/২০২৩/২০৩২ ঘণ্টা

তথ্যবিবরণী নম্বর : ১৫১৯

**মুজিবনগর দিবসের শপথ রক্ষা করতে শেখ হাসিনার বিকল্প নেই**

 **--মৎস্য ও প্রাণিসম্পদ মন্ত্রী**

ঢাকা, ৪ বৈশাখ (১৭ এপ্রিল):

১৭ এপ্রিল ঐতিহাসিক মুজিবনগর দিবসের শপথ রক্ষা করতে হলে বাংলাদেশে শেখ হাসিনার বিকল্প নেই বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

আজ ঐতিহাসিক মুজিবনগর দিবস উপলক্ষ্যে পিরোজপুর জেলা প্রশাসকের কার্যালয়ের শহীদ আব্দুর রাজ্জাক-সাইফ-মিজান স্মৃতি সভাকক্ষে পিরোজপুর জেলা প্রশাসন আয়োজিত আলোচনা সভায় রাজধানীর বেইলি রোডের সরকারি বাসভবন থেকে ভার্চুয়ালি সংযুক্ত হয়ে প্রধান অতিথির বক্তব্যে মন্ত্রী এ মন্তব্য করেন।

এ সময় মন্ত্রী বলেন,বাংলাদেশে মুক্তিযুদ্ধের চেতনা প্রতিষ্ঠা করতে গেলে শেখ হাসিনার নিকটবর্তী কেউ নেই। শেখ হাসিনাই বাঙালির সব আশা-আকাঙ্ক্ষার শেষ আশ্রয়স্থল। শেখ হাসিনা দেখিয়েছেন কীভাবে একটি বিপন্ন রাষ্ট্রকে প্রতিষ্ঠিত করতে হয়। তিনি দেখিয়েছেন কীভাবে একটি রাষ্ট্রকে দারিদ্র্যের কষাঘাত থেকে উন্নয়নশীল রাষ্ট্রে পরিণত করতে হয়। তিনি দেখিয়েছেন হিন্দু, মুসলিম, বৌদ্ধ, খ্রিষ্টানের সহাবস্থান থেকে কীভাবে শান্তি প্রতিষ্ঠা করতে হয়। তার নেতৃত্বে মুক্তিযুদ্ধের চেতনা যদি আমরা ধরে রাখতে পারি, তাহলে ১৯৭১ সালের ১৭ এপ্রিল যে স্বাধীন বাংলাদেশ সরকার শপথ গ্রহণ করেছিল, সে সরকারের সঙ্গে প্রত্যক্ষ ও পরোক্ষভাবে সম্পৃক্তদের স্বপ্ন সার্থক হবে। উন্নয়নের অপ্রতিরোধ্য গতিতে আমরা সামনের দিকে এগিয়ে যাবো, এটাই হোক ঐতিহাসিক মুজিবনগর দিবসের প্রত্যয়।

মন্ত্রী বলেন, ১৯৭১ সালের ১৭ এপ্রিল স্বাধীন বাংলাদেশ সরকার শপথ গ্রহণ করে আনুষ্ঠানিকভাবে কার্যক্রম শুরু করেছিল। সেটা ছিল ঐতিহাসিক এক মাহেন্দ্রক্ষণ। সেটা ছিল এক দুঃসাহসী অভিযান। ১৭ এপ্রিল মুজিবনগর সরকার যে সময় শপথ গ্রহণ করে তখন কেউ কল্পনাও করেনি এভাবে অর্থ-সম্পদহীন একটা সরকার গঠন করে মুক্তিযুদ্ধ পরিচালনা সম্ভব হবে, বিদেশের স্বীকৃতি আদায় করা যাবে। সবকিছু সম্ভব হয়েছিল বঙ্গবন্ধুর ঐতিহাসিক সিদ্ধান্ত, তাঁর ব্যক্তিত্ব ও রাজনৈতিক দূরদর্শিতার কারণে।

মন্ত্রী আরো যোগ করেন, আবার নতুন করে স্বাধীনতাবিরোধীরা মাথাচাড়া দিয়ে উঠতে চাইছে বিএনপি-জামায়াতের নেতৃত্বে। এ সময় মুক্তিযুদ্ধের চেতনায় বিশ্বাসীদের, দীর্ঘদিনের ঐতিহ্যের সাম্প্রদায়িক সম্প্রীতিতে বিশ্বাসীদের সচেতন থাকতে হবে। আবার যেন বিএনপি-জামায়াত, স্বাধীনতাবিরোধীরা রাষ্ট্র ক্ষমতায় আসতে না পারে।

পিরোজপুরের জেলা প্রশাসক মোহাম্মদ জাহেদুর রহমানের সভাপতিত্বে পিরোজপুরের পুলিশ সুপার মোহাম্মদ সাঈদুর রহমান, সিভিল সার্জন ডা. হাসনাত ইউসুফ জাকী, এনএসআই এর যুগ্ম পরিচালক মোহা. আব্দুল কাদের, পিরোজপুর জেলা আওয়ামী লীগের ভারপ্রাপ্ত সাধারণ সম্পাদক কানাই লাল বিশ্বাস, পিরোজপুর জেলা মুক্তিযোদ্ধা সংসদের সাবেক কমান্ডার গৌতম নারায়ণ রায় চৌধুরী ও ফজলুল হক সেন্টু সরকারি বিভিন্ন দপ্তরের কর্মকর্তা এবং স্থানীয় রাজনৈতিক নেতৃবৃন্দ এ সময় উপস্থিত ছিলেন।

#

ইফতেখার/রাহাত/রফিকুল/মাহমুদ/লিখন/২০২৩/১৭১০ঘণ্টা

তথ্যবিবরণী নম্বর : ১৫১৮

**মুক্তিযুদ্ধের ফুটেজ সংগ্রহ: নেদারল্যান্ডসের রেডঅরেঞ্জের সাথে ফিল্ম আর্কাইভের চুক্তি**

 ঢাকা, ৪ বৈশাখ (১৭ এপ্রিল):

দেশি-বিদেশি উৎস থেকে মুক্তিযুদ্ধের ফুটেজ সংগ্রহ প্রকল্পের আওতায় ডাচ সংস্থা রেডঅরেঞ্জ মিডিয়া এন্ড কমিউনিকেশন্সের সাথে সমঝোতা স্মারক স্বাক্ষর করেছে বাংলাদেশ ফিল্ম আর্কাইভ।

আজ নেদারল্যান্ডসের দ্য হেগ শহরে বাংলাদেশ দূতাবাসে তথ্য ও সম্প্রচার মন্ত্রণালয়ের অধীন 'দেশি ও বিদেশি উৎস থেকে মুক্তিযুদ্ধের অডিও ভিজ্যুয়াল দলিল সংগ্রহ ও সংরক্ষণ এবং বাংলাদেশ ফিল্ম আর্কাইভের সক্ষমতা বৃদ্ধি শীর্ষক প্রকল্পে'র আওতায় প্রকল্প পরিচালক ড. মো. মোফাকখারুল ইকবাল ও রেডঅরেঞ্জের স্ট্র্যাটেজিক কমিউনিকেশন এডভাইজার Rutger-Jan Schoen এ স্মারকে স্বাক্ষর করেন। তথ্য ও সম্প্রচার মন্ত্রী ড. হাছান মাহ্‌মুদ এবং হেগে নিযুক্ত বাংলাদেশের রাষ্ট্রদূত রিয়াজ হামিদুল্লাহ এ সময় উপস্থিত ছিলেন।

অনুষ্ঠানে তথ্য ও সম্প্রচার মন্ত্রী ড. হাছান মাহ্‌মুদ বলেন, ‘সারা বিশ্ব থেকে মূল্যবান ফুটেজ সংগ্রহ আমাদের মুক্তিযুদ্ধের ইতিহাসকে সমৃদ্ধ করবে। তিনি বলেন, ১৯৭৫ সালের পর আমাদের মুক্তিযুদ্ধের ইতিহাস বিকৃত করা হয়েছে। কিন্তু তারা জানতো না যে, বাংলাদেশের স্বাধীনতার ইতিহাস বিশ্বের বিভিন্ন আর্কাইভেও সংরক্ষিত আছে, রেডঅরেঞ্জ তার মধ্যে অন্যতম। তাদের কাছ থেকে পাওয়া ফুটেজ আমাদের মুক্তিযুদ্ধের প্রকৃত ইতিহাস এবং বাংলাদেশের প্রতিষ্ঠাতা বঙ্গবন্ধু শেখ মুজিবুর রহমানের সংগ্রাম ও আত্মত্যাগের নজীর সংরক্ষণে সহায়ক হবে।’

রেডঅরেঞ্জের রুটগার-জ্যান শোয়েন বলেন, ‘এই সমঝোতার মাধ্যমে রেডঅরেঞ্জ বাংলাদেশ ফিল্ম আর্কাইভকে বিভিন্ন প্রাতিষ্ঠানিক ও ব্যক্তিগত আর্কাইভ থেকে মুক্তিযুদ্ধের ফুটেজ সংগ্রহে সহায়তা করবে। রেডঅরেঞ্জের জন্য এটা সম্মানের বিষয়।’

#

আকরাম/রাহাত/রফিকুল/মাহমুদ/লিখন/২০২৩/১৭১০ঘণ্টা

তথ্যবিবরণী নম্বর: ১৫১৭

**কৃষকের বঞ্চনার অবসান ঘটাতে কাজ করছে সরকার**

 **-- কৃষিমন্ত্রী**

বগুড়া, ৪ বৈশাখ (১৭ এপ্রিল):

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, প্রধানমন্ত্রী শেখ হাসিনার নেতৃত্বে বর্তমান সরকার দেশের কৃষকের বঞ্চনার অবসান ঘটাতে কাজ করছে। সরকার চায় কৃষি লাভজনক হোক, কৃষিকাজ করে কৃষকেরা উন্নত জীবন যাপন করুক। সেজন্য সরকার সারসহ বিভিন্ন কৃষি উপকরণ ও কৃষিযন্ত্রে অব্যাহতভাবে বিশাল পরিমাণ ভর্তুকি দিয়ে যাচ্ছে। এতো পরিমাণ ভর্তুকি সারা বিশ্বেই বিরল।

আজ বগুড়ায় পল্লী উন্নয়ন একাডেমিতে কৃষি মন্ত্রণালয়ের আওতাধীন বিভিন্ন দপ্তর ও সংস্থার বগুড়া অঞ্চলে কর্মরত কর্মকর্তাদের সাথে মতবিনিময় সভায় মন্ত্রী এসব কথা বলেন।

 মন্ত্রী বলেন, বর্তমান সরকার দুর্ভিক্ষের দেশকে, খাদ্য ঘাটতির দেশকে খাদ্যে উদ্বৃত্তের দেশে পরিণত করেছে। ১৭ কোটি মানুষের খাদ্যের চাহিদা, সীমিত জমি ও প্রায় প্রতিবছর বন্যা, খরা, সাইক্লোনসহ প্রাকৃতিক দুর্যোগ বিবেচনা করলে এটি বিরাট অর্জন।

‘আর এই অর্জনের পিছনে দেশের কৃষিবিদরা গুরুত্বপূর্ণ ভূমিকা রেখেছে’ উল্লেখ করে কৃষিবিদদের উদ্দেশে মন্ত্রী বলেন, আগামীতে জলবায়ু পরিবর্তনসহ নানা সংকট মোকাবিলা করে এ সাফল্য ধরে রাখতে কৃষিবিদদের অগ্রণী ভূমিকা রাখতে হবে। কৃষি আধুনিকায়ন ও যান্ত্রিকীকরণের দিকে যাচ্ছে, সেটিকে আরো ত্বরান্বিত করতে হবে। তিনি বলেন, দেশের কৃষি এখন জিন্স প্যান্ট পরা কৃষকের হাতে। এই তরুণ শিক্ষিত কৃষককে নির্দেশনা দেয়ার জন্য কৃষিবিদদের প্রস্তুত হতে হবে।

**ক্ষমতায় যেতে চাইলে নির্বাচনে আসতে হবে, জিততে হবে**

এর আগে সকালে কৃষিমন্ত্রী বগুড়ার শাহজাহানপুর উপজেলায় রাধানগর গ্রামে নগর আজিরন রাবেয়া মহিলা আলিম মাদ্রাসার সুবর্ণ জয়ন্তী উদ্‌যাপন অনুষ্ঠানে প্রধান অতিথি হিসেবে যোগ দেন।

এসময় মন্ত্রী বলেন, বিএনপি যদি ক্ষমতায় যেতে চায়, তাহলে তাদেরকে নির্বাচনে আসতে হবে, নির্বাচনে জিততে হবে। বিএনপি হরতাল করে, আন্দোলন করে, আগুন সন্ত্রাস করে সরকারের পতন ঘটাতে পারবে না, কোনোদিন ক্ষমতায়ও আসতে পারবে না।

দেশে দুর্ভিক্ষ হবে, এই খোয়াব দেখেও বিএনপি ক্ষমতায় যেতে পারবে না বলে এসময় মন্তব্য করেন মন্ত্রী। তিনি বলেন, দুর্ভিক্ষের খোয়াব দেখে লাভ হবে না। বৈশ্বিক মন্দা, করোনা পরিস্থিতি ও রাশিয়া-ইউক্রেন যুদ্ধের মধ্যেও দেশে খাদ্য সংকট হয়নি। আওয়ামী লীগ সরকার ক্ষমতায় থাকলে ভবিষ্যতেও আর কোনোদিন দুর্ভিক্ষ হবে না।

অনুষ্ঠানে সংসদ সদস্য মোঃ রেজাউল করিম বাবলু, বগুড়া পল্লী উন্নয়ন একাডেমির মহাপরিচালক খলিল আহমদ, কৃষি সম্প্রসারণ অধিদপ্তর বগুড়া অঞ্চলের অতিরিক্ত পরিচালক সরকার শফি উদ্দীন আহমদ, জেলা প্রশাসক মোঃ সাইফুল ইসলাম এবং বাংলাদেশ কৃষি বিশ্ববিদ্যালয়ের সাবেক রেজিষ্ট্রার মোঃ নজিবুর রহমান বক্তব্য রাখেন। সভাপতিত্ব করেন মাদ্রাসার গভর্নিং বডির সভাপতি মাশফিকুর রহমান পরাগ।

#

কামরুল/রাহাত/রফিকুল/মাহমুদ/সেলিম/২০২৩/১৯৩৫ ঘণ্টা

তথ্যবিবরণী নম্বর: ১৫১৬

**সুবিধাবঞ্চিত শিশুদের জন্য মহিলা ও শিশু বিষয়ক মন্ত্রণালয়ের ঈদ উপহার**

ঢাকা, ৪ বৈশাখ (১৭ এপ্রিল):

মহিলা ও শিশু বিষয়ক মন্ত্রণালয়ের পক্ষ থেকে সুবিধাবঞ্চিত তিনশ’ শিশুকে ঈদ উপহার প্রদান করা হয়েছে। মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা শিশুদের হাতে এ ঈদ উপহার তুলে দেন।

আজ ঢাকায় বাংলাদেশ শিশু একাডেমি প্রাঙ্গণে মহিলা ও শিশু বিষয়ক মন্ত্রণালয়ের আয়োজনে ‘শিশু বিকাশ কেন্দ্র এবং পথশিশু পুনর্বাসন কর্মসূচির সুবিধাবঞ্চিত শিশুদের ঈদ উপহার বিতরণ ও দোয়া মাহফিল’ অনুষ্ঠানে শিশুদের মাঝে এই ঈদ উপহার বিতরণ করা হয়। অনুষ্ঠানে বিশেষ অতিথি হিসেবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব মোঃ হাসানুজ্জামান কল্লোল।

অনুষ্ঠানে প্রধান অতিথির বক্তৃতায় প্রতিমন্ত্রী বলেন, ‘ঈদের নতুন পোশাক ও ইফতার সামগ্রী পেয়ে এই শিশুদের মুখে যে খুশির হাসি দেখছি তার মূল্য অনেক। তিনি বলেন, প্রধানমন্ত্রী শেখ হাসিনার সরকারের লক্ষ্য কোনো শিশু যেন শিক্ষা, খাদ্য, চিকিৎসা ও তার অধিকার থেকে বঞ্চিত না হয়। সরকার শিশুদের শিক্ষা ও সুরক্ষা নিশ্চিত করছে। যে সকল শিশু ঝরে পড়েছে বা সুবিধাবঞ্চিত তাদের জন্য বিশেষ কার্যক্রম বাস্তবায়ন করছে। সর্বস্তরের শিক্ষার্থীদের উপবৃত্তি প্রদান করছে।

প্রতিমন্ত্রী আরো বলেন, সকল ধর্মে এতিম ও সুবিধাবঞ্চিত শিশুদের কল্যাণের জন্য বিধান রয়েছে। এ সকল শিশুর শিক্ষা ও উন্নত জীবনের জন্য তাই সরকারের পাশাপাশি নিকটাত্মীয়, বেসরকারি সংগঠন ও সমাজের বিত্তবান ব্যক্তিদের এগিয়ে আসতে হবে। আমরা সবাই যদি শিশুর কল্যাণে এগিয়ে আসি, তাহলে দেশের কোনো শিশু সুবিধা ও অধিকার থেকে বঞ্চিত হবে না।

অনুষ্ঠানে শুভেচ্ছা বক্তব্য দেন অতিরিক্ত সচিব মোঃ মুহিবুজ্জামান ও স্বাগত বক্তব্য দেন শিশু একাডেমির মহাপরিচালক আনজীর লিটন। অনুষ্ঠানে আরো উপস্থিত ছিলেন জয়িতা ফাউন্ডেশনের ব্যবস্থাপনা পরিচালক আফরোজা খান, মহিলা বিষয়ক অধিদপ্তরের মহাপরিচালক ফরিদা পারভীন, জাতীয় মহিলা সংস্থার নির্বাহী পরিচালক আবেদা আক্তারসহ মন্ত্রণালয়, দপ্তর ও সংস্থার বিভিন্ন পর্যায়ের কর্মকর্তাবৃন্দ।

আলোচনা পর্ব শেষে দেশ ও জাতির কল্যাণ কামনা করে দোয়া করা হয়।

#

আলমগীর/রাহাত/রফিকুল/মাহমুদ/সেলিম/২০২৩/১৯১৫ ঘণ্টা

তথ্যবিবরণী নম্বর : ১৫১৫

**শেখ হাসিনার রাজনীতি জনতার জন্য, খালেদা জিয়ার রাজনীতি ক্ষমতার জন্য**

 **---এনামুল হক শামীম**

শরীয়তপুর, ৪ বৈশাখ (১৭ এপ্রিল) :

পানিসম্পদ উপমন্ত্রী এ কে এম এনামুল হক শামীম বলেছেন, আওয়ামী লীগের রাজনীতি সাধারণ ও গণমানুষের জন্য। গরিব-দুঃখী-মেহনতী মানুষের জন্য শেখ হাসিনা রাজনীতি করেন। তাঁর হাত ধরেই বাংলাদেশে গরিব-মেহনতী মানুষের মুখে হাসি ফুটেছে। আর বেগম খালেদা জিয়ার রাজনীতি হচ্ছে ক্ষমতার জন্য।

আজ পবিত্র ঈদুল ফিতর উপলক্ষ্যে শরীয়তপুরের নড়িয়া পৌরসভা ও ভোজেশ্বর ইউনিয়নে ব্যক্তিগত অর্থায়নে আওয়ামী লীগের পক্ষে দেড় হাজার অসহায়কে শাড়ি ও লুঙ্গি এবং খাদ্যসামগ্রী বিতরণ অনুষ্ঠানে প্রধান অতিথির বক্তব্যে উপমন্ত্রী এসব কথা বলেন। এছাড়া নড়িয়া উপজেলা স্বাস্থ্য কমপ্লেক্স অপারেশন থিয়েটারেরও উদ্বোধন করেন তিনি।

এনামুল হক শামীম বলেন, আওয়ামী লীগের রাজনীতি দেশের গণমানুষের জন্য। আমাদের নেত্রী দেশ পরিচালনার দায়িত্ব পাওয়ার পর দেশের সাধারণ খেটে খাওয়া মানুষ, হকার, শ্রমিক ও কৃষকদের জন্য নানা ধরণের পদক্ষেপ গ্রহণ করেছেন। খেটে খাওয়া মানুষ হচ্ছে আওয়ামী লীগের প্রাণ। তারা যুগ যুগ ধরে সমর্থন দিয়ে আওয়ামী লীগকে বাঁচিয়ে রেখেছে, টিকিয়ে রেখেছে, আওয়ামী লীগ দেশের বৃহত্তর দলে রূপান্তরিত হয়েছে, গণমানুষের দলে রূপান্তরিত হয়েছে।

উপমন্ত্রী বলেন, আজকে পাকিস্তান আমাদের দিকে তাকিয়ে আক্ষেপ করে কারণ পাকিস্তানের চেয়ে আমরা এখন অনেক এগিয়ে গেছি। ভারতে বাংলাদেশের অগ্রগতি নিয়ে আলোচনার ঝড় উঠে টেলিভিশনের পর্দায়, রাজনীতির মাঠে। এটি প্রধানমন্ত্রী শেখ হাসিনার কারণেই সম্ভব হয়েছে।

উপমন্ত্রী আরো বলেন, দেশের মানুষের ভোটে বিএনপির আস্থা নেই। বিএনপি জনবিচ্ছিন্ন, তাদের আস্থা শুধু বিদেশিদের ওপর। বিএনপি নানাভাবে সরকারের বিরুদ্ধে অপপ্রচার চালাচ্ছে। সরকারের বিরুদ্ধে কুৎসা রটাচ্ছে। জনগণের পাশে না দাঁড়িয়ে বিএনপি বিদেশিদের কাছে নালিশ জানাতে এবং দেশবিরোধী ষড়যন্ত্র করতে ব্যস্ত। কিন্তু এ দেশের জনগণ উন্নয়নে বিশ্বাসী। জনগণ দেশের উন্নয়ন ও অগ্রগতির জন্য স্মার্ট বাংলাদেশ বিনির্মাণে বঙ্গবন্ধুকন্যা শেখ হাসিনাকেই ক্ষমতায় আনবে।

এ সময় জেলা আওয়ামী লীগের সহ-সভাপতি ওহাব বেপারী, নড়িয়া উপজেলা চেয়ারম্যান এ কে এম ইসমাইল হক, আওয়ামী লীগের কেন্দ্রীয় বিজ্ঞান ও প্রযুক্তি উপ কমিটির সদস্য জহির সিকদার, নড়িয়ার ইউএনও শংকর চন্দ্র বৈদ্য, নড়িয়া পৌরসভার মেয়র আবুল কালাম আজাদ, নড়িয়া উপজেলা আওয়ামী লীগের সভাপতি বীর মুক্তিযোদ্ধা ফজলুল হক মাল এবং সাধারণ সম্পাদক হাসানুজ্জামান খোকন উপস্থিত ছিলেন।

#

গিয়াস/রাহাত/রফিকুল/মাহমুদ/আব্বাস/২০২৩/১৯৪৬ ঘণ্টা

তথ্যবিবরণী নম্বর : ১৫১৪

**কোভিড-১৯ সংক্রান্ত সর্বশেষ প্রতিবেদন**

 ঢাকা, ৪ বৈশাখ (১৭ এপ্রিল):

          স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪৩ শতাংশ। এ সময় ১ হাজার ৩৮৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৫৮০ জন।

                                                      #

সুলতানা/রাহাত/রফিকুল/মাহমুদ/লিখন/২০২৩/১৭১০ঘণ্টা

তথ্যবিবরণী নম্বর : ১৫১৩

**অসহায় মানুষের সামাজিক নিরাপত্তা বিধানে কাজ করছে সরকার**

 **---সমাজকল্যাণ প্রতিমন্ত্রী**

নেত্রকোণা, ৪ বৈশাখ (১৭ এপ্রিল) :

সমাজকল্যাণ মন্ত্রণালয়ের চিকিৎসা সহায়তার টাকা পেয়েছেন নেত্রকোণা জেলার ২০০ জন অসহায় দরিদ্র মানুষ। আজ নেত্রকোণা জেলার পাবলিক হল মিলনায়তনে জেলা প্রশাসন ও সমাজসেবা কার্যালয়ের আয়োজনে জেলার অসহায়, দরিদ্র, ক্যান্সার, কিডনি, লিভার সিরোসিস, স্ট্রোক, প্যারালাইজড, জন্মগত হৃদরোগ ও থ্যালাসেমিয়ায় আক্রান্ত রোগীদের মধ্যে এককালীন ৫০ হাজার টাকা করে ১ কোটি টাকার আর্থিক অনুদানের চেক বিতরণ করা হয়। সমাজকল্যাণ প্রতিমন্ত্রী মোঃ আশরাফ আলী খান খসরু এ অর্থ সহায়তার চেকগুলো প্রত্যেকের হাতে তুলে দেন।

অনুষ্ঠানে প্রধান অতিথির বক্তৃতায় প্রতিমন্ত্রী বলেন, অসুস্থ মানুষের জন্য প্রধানমন্ত্রী শেখ হাসিনার নেতৃত্বে বর্তমান সরকারের সহায়তা অব্যাহত থাকবে। এ সরকার অসুস্থ, বিধবা, বয়স্ক, স্বামী পরিত্যক্তা ও মাতৃত্বকালীন ভাতাসহ সমাজের অন্যান্য অসহায় মানুষদের যেভাবে ভাতা প্রদান করছে তা অন্য কোনো সরকারের আমলে করা হয়নি। তিনি বলেন, প্রধানমন্ত্রী শেখ হাসিনার ইচ্ছা ছিল ভাতার পরিমাণ বৃদ্ধি ও আরো বেশি পরিমাণ রোগীদের এই অর্থ সহায়তা প্রদান করা। কিন্তু রাশিয়া-ইউক্রেন যুদ্ধ ও বিশ্বে অর্থনৈতিক মন্দার কারণে সহায়তার পরিমাণ বৃদ্ধি করা সম্ভব হয়নি।

প্রতিমন্ত্রী বলেন, প্রধানমন্ত্রী শেখ হাসিনার সরকার জনবান্ধব সরকার। সকল মানুষের জীবনের নিরাপত্তার জন্য প্রধানমন্ত্রী নিরলসভাবে কাজ করে যাচ্ছেন । তিনি বিভিন্ন জটিল রোগে আক্রান্তদের চিকিৎসা সহায়তা প্রদান, গৃহহীনদের ঘর তুলে দেওয়াসহ অসহায় মানুষের নিরাপত্তা নিশ্চিত করতে কাজ করছেন। তাঁর লক্ষ্য সমাজের কোনো মানুষ যেন পিছিয়ে না থাকে।

জেলা প্রশাসক অঞ্জনা খান মজলিসের সভাপতিত্বে অনুষ্ঠানে অন্যান্যের মধ্যে নেত্রকোণা জেলা পরিষদের চেয়ারম্যান বীর মুক্তিযোদ্ধা অ্যাডভোকেট অসিত সরকার সজল, নেত্রকোণা পৌরসভার মেয়র বীর মুক্তিযোদ্ধা মোঃ নজরুল ইসলাম খান, পুলিশ সুপার মোঃ ফয়েজ আহমেদ, সিভিল সার্জন ডাক্তার মোঃ সেলিম মিয়া, নেত্রকোণা সদর উপজেলা পরিষদের চেয়ারম্যান মোঃ আতাউর রহমান এবং জেলা মুক্তিযোদ্ধা কমান্ডার নুরুল আমিন বক্তৃতা করেন।

#

এনায়েত/রাহাত/রফিকুল/মাহমুদ/আব্বাস/২০২৩/১৭০৬ ঘণ্টা

তথ্যবিবরণী নম্বর : ১৫১১

**সংস্কৃতি প্রতিমন্ত্রীর সঙ্গে জাপানের রাষ্ট্রদূতের সাক্ষাৎ**

ঢাকা, ৪ বৈশাখ (১৭ এপ্রিল) :

বাংলাদেশে নিযুক্ত জাপানের রাষ্ট্রদূত IWAMA Kiminori আজ সংস্কৃতি বিষয়ক প্রতিমন্ত্রী কে এম খালিদের সঙ্গে তাঁর সচিবালয়স্থ কার্যালয়ে সাক্ষাৎ করেন।

সাক্ষাতে বাংলাদেশ-জাপান কূটনৈতিক সম্পর্কের ৫০ বছর পূর্তি উপলক্ষ্যে দু’দেশের মধ্যে সংস্কৃতি বিনিময় বৃদ্ধিসহ বাংলাদেশে জাপানি স্থপতি কর্তৃক শিশু গ্রন্থাগার স্থাপন, বাংলাদেশ-জাপান যৌথ চিত্র প্রদর্শনী আয়োজন ও বঙ্গবন্ধু অপেরা হাউজ নির্মাণে জাপানের সহযোগিতার বিষয়ে বিস্তারিত আলোকপাত করা হয়।

জাপানের রাষ্ট্রদূত জানান, জাতীয় জাদুঘর বাংলাদেশের সবচেয়ে বড় জাদুঘর ও সংগ্রহশালা এবং একটি জনপ্রিয় সংস্কৃতি চর্চা কেন্দ্র। প্রতিদিন অসংখ্য শিক্ষার্থী, গবেষক, পর্যটক ও স্থানীয় জনগণ এটি পরিদর্শন করে। এসব বিষয় বিবেচনা করে জাপান দূতাবাস জাপানের প্রখ্যাত স্থপতি Tadao Ando এর মনোরম স্থাপত্য নকশায় বাংলাদেশের শিশুদের জন্য জাতীয় জাদুঘর প্রাঙ্গণে একটি নান্দনিক শিশু গ্রন্থাগার স্থাপনে আগ্রহ প্রকাশ করেছে। ইওয়ামা কিমিনোরি বলেন, প্রস্তাবিত শিশু গ্রন্থাগার স্থাপন এবং এর ব্যবস্থাপনা ও রক্ষণাবেক্ষণে বাংলাদেশ জাতীয় জাদুঘর ও জাপানের মধ্যে সমঝোতা স্মারকের খসড়া পররাষ্ট্র মন্ত্রণালয়ের মাধ্যমে জাতীয় জাদুঘরে প্রেরণ করা হয়েছে। রাষ্ট্রদূত এ বিষয়ে প্রতিমন্ত্রীর সহযোগিতা ও পরামর্শ কামনা করেন।

শিশু গ্রন্থাগার নির্মাণের বিষয়ে সর্বাত্মক সহযোগিতার আশ্বাস দিয়ে সংস্কৃতি বিষয়ক প্রতিমন্ত্রী বলেন, সরকার এ বিষয়ে প্রয়োজনীয় সহযোগিতা দিতে প্রস্তুত। তিনি বলেন, প্রধানমন্ত্রীর আসন্ন জাপান সফরের সময়ে সমঝোতা স্মারকটি স্বাক্ষরিত হতে পারে। শিশু গ্রন্থাগারটি নির্মিত হলে একদিকে যেমন আমাদের শিশুদের পাঠাভ্যাস গড়ে উঠবে, অন্যদিকে এটি জাপানের ঐতিহ্যবাহী কৃষ্টি ও সংস্কৃতি সম্পর্কে জানতে সহায়তা করবে। প্রতিমন্ত্রী পদ্মা সেতুর নিকট সিডনি অপেরা হাউজের আদলে সংস্কৃতি বিষয়ক মন্ত্রণালয়ের প্রকল্প ‘বঙ্গবন্ধু অপেরা হাউজ’ নির্মাণে জাপানের আর্থিক ও কারিগরি সহায়তা কামনা করেন।

রাষ্ট্রদূত বলেন, জাপান বাংলাদেশের বৃহত্তম উন্নয়ন সহযোগী। জাইকা’র মাধ্যমে বিগত কয়েক দশক ধরে জাপান বাংলাদেশের অবকাঠামো উন্নয়নে কাজ করে যাচ্ছে। তিনি বলেন, বর্তমান পরিস্থিতিতে অপেরা হাউজ নির্মাণে বিনিয়োগ একটু কঠিন। তবে এটি বাংলাদেশের অগ্রাধিকার প্রকল্প হলে বাংলাদেশকে অফিসিয়াল প্রস্তাব প্রেরণ করতে হবে। যেহেতু, এটি বড় অংকের অর্থ বিনিয়োগের সঙ্গে সম্পৃক্ত, সেজন্য এ বিষয়ে জাপান সরকারের ঊর্ধ্বতন কর্তৃপক্ষের অনুমতি নেয়া একান্ত আবশ্যক। রাষ্ট্রদূত এসময় পাবলিক-প্রাইভেট পার্টনারশিপ (পিপিপি) এর মাধ্যমেও এটি বাস্তবায়িত হতে পারে বলে মতপ্রকাশ করেন। তিনি এ সময় প্রতিমন্ত্রীকে জাপান সফরের আমন্ত্রণ জানান।

সাক্ষাৎকালে সংস্কৃতি বিষয়ক মন্ত্রণালয়ের উপসচিব (সাংস্কৃতিক বিনিময়) কাজী নুরুল ইসলাম, উপসচিব (সাংস্কৃতিক চুক্তি) আয়েশা সিদ্দিকা এবং প্রতিমন্ত্রীর একান্ত সচিব (উপসচিব) মোহাম্মদ আলতাফ হোসেন উপস্থিত ছিলেন।

#

ফয়সল/রাহাত/রফিকুল/মাহমুদ/আব্বাস/২০২৩/১৬২৮ ঘণ্টা

তথ্যবিবরণী নম্বর: ১৫১২

**বিনিয়োগ আকর্ষণ ও সহজীকরণে একসাথে কাজ করবে বিডা ও বিল্ড**

 ঢাকা, ৪ বৈশাখ (১৭ এপ্রিল):

আজ বাংলাদেশ বিনিয়োগ উন্নয়ন কর্তৃপক্ষ (বিডা)-এর নির্বাহী  সদস্য মোহসিনা ইয়াসমিনের সভাপতিত্বে  বিডা’র কনফারেন্স কক্ষে  Business Initiative Leading Development (BUILD) এর সাথে বাংলাদেশ বিনিয়োগ উন্নয়ন কর্তৃপক্ষের সমঝোতা স্মারক (MoU)  স্বাক্ষরিত হয়। অনুষ্ঠানে প্রধান অতিথি হিসেবে  বিডা’র নির্বাহী চেয়ারম্যান লোকমান হোসেন মিয়া উপস্থিত ছিলেন।

সমঝোতা স্মারকে  বিডা’র পক্ষে নির্বাহী  সদস্য মোহসিনা ইয়াসমিন এবং বিল্ডের পক্ষে বিল্ডের প্রধান নির্বাহী কর্মকর্তা (সিইও) ফেরদৌস আরা বেগম স্বাক্ষর করেন।

  এ সমঝোতা স্মারক (MoU)  স্বাক্ষরের মাধ্যমে  বিনিয়োগ সহজীকরণসহ,  পারস্পরিক প্রযুক্তিগত সহায়তা, আধুনিক বিনিয়োগ পরিবেশ সৃষ্টি ও বিনিয়োগ আকর্ষণের লক্ষ্যে এক সাথে কাজ করবে বিডা ও বিল্ড।

অনুষ্ঠানে প্রধান অতিথির বক্তব্যে  লোকমান হোসেন মিয়া বলেন, গত ১৫ বছর ধরে প্রধানমন্ত্রীর দূরদর্শী নেতৃত্বে এগিয়ে যাচ্ছে বাংলাদেশ, ২০০৭ সালে আমাদের মাথাপিছু আয় ছিল ৭৫০ ডলারের মতো, তা এখন ২৮৫০ ডলার। উন্নত বাংলাদেশ গড়তে আমাদের দরকার স্মার্ট বাংলাদেশ বাস্তবায়নে কাজ করা। তিনি বলেন, এই সমঝোতা স্মারক স্বাক্ষরের ফলে এখন থেকে দেশি-বিদেশি বিনিয়োগ আকর্ষণের লক্ষ্যে বিল্ড নেপথ্যে আমাদের সহযোগী হিসেবে কাজ করবে। এছাড়া বাংলাদেশে বিনিয়োগ এবং ব্যবসায়িক  পরিবেশ আরো উন্নত করার জন্য এক সাথে কাজ করবে বিডা ও বিল্ড। যা আরো বেশি  বিনিয়োগ আকৃষ্টের মাধ্যমে নতুন নতুন কর্মসংস্থান সৃষ্টি এবং দেশের অর্থনৈতিক প্রবৃদ্ধি বাড়াতে অবদান রাখবে।

  অনুষ্ঠানে বিডা ও বিল্ডের ঊর্ধ্বতন কর্মকর্তা, সংশ্লিষ্ট দপ্তরসমূহের প্রতিনিধি এবং বিভিন্ন মিডিয়ার সংবাদ প্রতিনিধিবৃন্দ উপস্থিত ছিলেন।

#

 কুমার/রাহাত/রফিকুল/মাহমুদ/লিখন/২০২৩/১৬১০ঘণ্টা

তথ্যবিবরণী নম্বর : ১৫১০

সোনার বাংলা এক্সপ্রেস ট্রেন দুর্ঘটনা

**চার সদস্যের তদন্ত কমিটি**

ঢাকা, ৪ বৈশাখ (১৭ এপ্রিল):

গতকালের সোনার বাংলা এক্সপ্রেস ট্রেন দুর্ঘটনায় চট্টগ্রামের বিভাগীয় পরিবহন কর্মকর্তা তারেক মোঃ ইমরান কে আহবায়ক করে ৪ সদস্যের তদন্ত কমিটি করেছে চট্টগ্রাম রেলওয়ে বিভাগ।

তিন কার্য দিবসের মধ্যে তদন্ত কমিটিকে রিপোর্ট প্রদানের জন্য নির্দেশ দেওয়া হয়েছে।

 এ ট্রেন দুর্ঘটনায় সোনার বাংলা ট্রেনের গার্ড আব্দুল কাদের (চট্টগ্রাম ডিভিশন), লোকো মাস্টার মোঃ জসিম উদ্দিন (ঢাকা হেডকোয়ার্টার), সহকারী লোক মাস্টার মোঃ মহসিন (ঢাকা হেডকোয়ার্টার) এবং হাসানপুর স্টেশন এর মেইনটেইনার সিগন্যাল ওয়াহিদুলকে আজ বরখাস্ত করা হয়েছে।

তদন্ত কমিটি ইতোমধ্যে কাজ শুরু করে দিয়েছে।

আজ রেলপথ মন্ত্রণালয় থেকে এক প্রেস বিজ্ঞপ্তিতে এই তথ্য জানানো হয়।

#

শরিফুল/মেহেদী/পরীক্ষিৎ/সিরাজ/আসমা/২০২৩/১৫০০ ঘণ্টা

তথ্যবিবরণী নম্বর : ১৫০৯

**কলকাতাস্থ বাংলাদেশ উপহাইকমিশনে পালিত হলো ঐতিহাসিক মুজিবনগর দিবস**

কলকাতা, ১৭ এপ্রিল :

বাংলাদেশের প্রথম সরকারের শপথ গ্রহণের দিন ‘মুজিবনগর দিবস’ যথাযোগ্য মর্যাদায় পালন করেছে কলকাতাস্থ বাংলাদেশ উপহাইকমিশন। বাংলাদেশের মেহেরপুর জেলার বৈদ্যনাথতলার আম্রকাননে স্বাধীন বাংলাদেশের প্রথম সরকরের শপথ গ্রহণ অনুষ্ঠানের পর মুক্তিযুদ্ধ চলাকালীন সরকার কলকাতায় দাপ্তরিক কার্যক্রম পরিচালনা করে।

দিনের কর্মসূচি অনুযায়ী সকালে জাতীয় পতাকা উত্তোলন এবং ‘মুজিব চিরঞ্জীব’ মঞ্চে বঙ্গবন্ধুর আবক্ষ ভাস্কর্যে পুষ্পস্তবক অর্পণ করা হয়। এরপর বাংলাদেশ গ্যালারিতে আয়োজিত অনুষ্ঠানে একটি তথ্যচিত্র প্রদর্শন করা হয়। অনুষ্ঠানে রাষ্ট্রপতি এবং প্রধানমন্ত্রীর প্রেরিত বাণী পাঠ করে শোনান যাথক্রমে কাউন্সেলর (শিক্ষা ও ক্রীড়া) রিয়াজুল ইসলাম, কাউন্সেলর (কনস্যুলার) এএসএম আলমাস হোসেন। মুজিবনগর দিবস নিয়ে আলোচনা করেন প্রথম সচিব (প্রেস) রঞ্জন সেন।

আলোচনায় উপহাইকমিশনার আন্দালিব ইলিয়াস বলেন, জাতির পিতা বঙ্গবন্ধু শেখ মুজিবুর রহমানের অনুপস্থিতিতে তাঁর সুযোগ্য সহযোদ্ধারা মুক্তিযুদ্ধ পরিচালনা করেছিলেন। সে সরকারের দাপ্তরিক কার্যক্রম কলকাতা থেকে পরিচালিত হলেও সরকার শপথ নিয়েছিল বাংলাদেশ ভূখন্ডে। মুক্তিযুদ্ধকালীন সরকারের আন্তর্জাতিক স্বীকৃতি ও গ্রহণযোগ্যতা সৃষ্টিতে এ শপথ অনুষ্ঠান বড় বার্তা দিয়েছিল। বিশেষ মোনাজাতের মাধ্যমে অনুষ্ঠানের সমাপ্তি হয়।

#

রঞ্জন/মেহেদী/পরীক্ষিৎ/সিরাজ/আসমা/২০২৩/১৪১৪ ঘণ্টা

তথ্যবিবরণী                                                                                        নম্বর : ১৫০৮

**আগামীকালের বাতিলকৃত সোনার বাংলা এক্সপ্রেস**

**১৯ এপ্রিল সকাল ৮ টায় ঢাকা থেকে যাত্রা শুরু করবে**

ঢাকা, ৪ বৈশাখ (১৭ এপ্রিল) :

চট্টগ্রাম থেকে ঢাকাগামী সোনার বাংলা এক্সপ্রেস ট্রেনটি গতকাল সন্ধ্যা ৬:৩৫-এ কুমিল্লার হাসানপুর স্টেশনে অনাকাঙ্ক্ষিত দুর্ঘটনায় পতিত হওয়ার কারণে ট্রেনটির সাতটি কোচ ক্ষতিগ্রস্ত হয়েছে। ক্ষতিগ্রস্ত কোচগুলি চলাচলের অনুপযোগী হয়ে পড়ায় আগামীকাল ১৭ এপ্রিল ঢাকা হতে চট্টগ্রামগামী ৭৮৮-সোনার বাংলা এক্সপ্রেস- ট্রেনটি  পরিচালনা করা সম্ভব হচ্ছে না। আসন্ন ঈদে ঘরমুখী যাত্রীদের অসুবিধার বিষয়টি বিবেচনায় নিয়ে ট্রেনটির নতুন রেক  প্রস্তুত করে আগামীকালের বাতিলকৃত ট্রেনটি ১৯ এপ্রিল সকাল ৮ টায় ঢাকা স্টেশন হতে যাত্রা শুরু করবে।

প্রেক্ষিতে যে সকল সম্মানিত যাত্রীগণ ১৯ এপ্রিল পরিবর্তিত তারিখে যাত্রা করতে আগ্রহী তাদেরকে সকাল ৮টার পূর্বে ঢাকা স্টেশনে উপস্থিত হবার জন্য অনুরোধ করা হলো। অপরদিকে যে সকল যাত্রী যাত্রা বাতিল করতে চান, তারা অনলাইনের মাধ্যমেই টিকিট রিফান্ড করতে পারবেন।

ঈদে ঘরমুখী সোনার বাংলা এক্সপ্রেস ট্রেনের সম্মানিত যাত্রীদের অসুবিধার জন্য বাংলাদেশ রেলওয়ে আন্তরিকভাবে দুঃখ প্রকাশ করছে।

#

শরিফুল/মেহেদী/পরীক্ষিৎ/সিরাজ/সাঈদা/মাহমুদা/আসমা/২০২৩/১১০০ ঘণ্টা

তথ্যবিবরণী                                                                                        নম্বর : ১৫০৭

**১৮ এপ্রিল থেকে শিমুলিয়ায় মোটর সাইকেল পারাপারের ফেরি সার্ভিস**

ঢাকা, ৪ বৈশাখ (১৭ এপ্রিল) :

মোটর সাইকেল পারাপারের জন্য ১৮ এপ্রিল থেকে শিমুলিয়া-মঙ্গলমাঝি রুটে প্রতি তিন ঘন্টা পর পর ফেরি সার্ভিস চালু করা হবে। বাংলাদেশ অভ‍্যন্তরীণ নৌপরিবহন কর্পোরেশন (বিআইডব্লিউটিসি) আজ এ সংক্রান্ত তথ‍্য জানিয়েছে।

এছাড়া ১৮ এপ্রিল বিআইডব্লিউটিসির যাত্রীবাহী জাহাজ ‘এমভি মধুমতি’ ঢাকায় সদরঘাটের লালকুঠি ঘাট থেকে চাঁদপুর-বরিশাল-ঝালকাঠি-কাউখালি-হুলারহাট-চরখালি ও বড়মাছুয়ার উদ্দেশ্যে ঈদ যাত্রা শুরু করবে।

#

জাহাঙ্গীর/মেহেদী/পরীক্ষিৎ/সিরাজ/সাঈদা/কলি/আসমা/২০২৩/১১০০ ঘণ্টা

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ১৫০৬

**পবিত্র লাইলাতুল কদর উপলক্ষ্যে প্রধানমন্ত্রীর বাণী**

ঢাকা, ৪ বৈশাখ (১৭ এপ্রিল) :

 প্রধানমন্ত্রী শেখ হাসিনা আগামীকাল ১৮ এপ্রিল পবিত্র লাইলাতুল কদর উপলক্ষ্যে নিম্নোক্ত বাণী প্রদান করেছেন :

 “পবিত্র লাইলাতুল কদর উপলক্ষ্যে আমি দেশবাসীসহ বিশ্বের সকল মুসলমানকে আন্তরিক শুভেচ্ছা ও মোবারকবাদ জানাচ্ছি।

লাইলাতুল কদর এক মহিমান্বিত রজনি। সিয়াম সাধনার মাসের এই রাতে মানবজাতির পথ নির্দেশক পবিত্র আল-কুরআন পৃথিবীতে নাযিল হয়। পবিত্র কুরআনের শিক্ষা আমাদের পার্থিব সুখ-শান্তির পাশাপাশি আখিরাতের মুক্তির পথ দেখায়।

মহান আল্লাহতায়ালা লাইলাতুল কদরের রাতকে অনন্য মর্যাদা দিয়েছেন। হাজার মাসের ইবাদতের চেয়েও এ রাতের ইবাদত উত্তম। এই রাতে আল্লাহর অশেষ রহমত ও নিয়ামত বর্ষিত হয়। পবিত্র এই রাতে ইবাদত-বন্দেগির মাধ্যমে আমরা মহান আল্লাহর নৈকট্য লাভ করতে পারি। অর্জন করতে পারি তাঁর অসীম রহমত, নাজাত, বরকত ও মাগফেরাত।

পবিত্র লাইলাতুল কদরের মাহাত্ম্যে উদ্বুদ্ধ হয়ে মানব কল্যাণ ও দেশ গড়ার কাজে আত্মনিয়োগ করার জন্য সকলের প্রতি আমি আহ্বান জানাচ্ছি।

আসুন, সকল প্রকার অন্যায়, অনাচার, হানাহানি ও কুসংস্কার পরিহার করে আমরা শান্তির ধর্ম ইসলামের চেতনাকে ব্যক্তি, সমাজ ও জাতীয় জীবনের সকল স্তরে প্রতিষ্ঠা করি।

পবিত্র এই রজনিতে আমি মহান আল্লাহ রাব্বুল আলামিনের কাছে প্রিয় মাতৃভূমি বাংলাদেশ ও মুসলিম জাহানের উত্তরোত্তর উন্নতি, শান্তি, সমৃদ্ধি ও কল্যাণ কামনা করছি।

মহান আল্লাহ আমাদের সহায় হোন। আমিন।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/মেহেদী/পরীক্ষিৎ/সাঈদা/মাহমুদা/কলি/আসমা/২০২৩/১০০০ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ১৫০৫

**পবিত্র লাইলাতুল কদর উপলক্ষ্যে রাষ্ট্রপতির বাণী**

ঢাকা, ৪ বৈশাখ (১৭ এপ্রিল) :

 রাষ্ট্রপতি মোঃ আবদুল হামিদ আগামীকাল ১৮ এপ্রিল পবিত্র লাইলাতুল কদর উপলক্ষ্যে নিম্নোক্ত বাণী প্রদান করেছেন :

“মহান আল্লাহর নৈকট্য লাভের অপার সুযোগ নিয়ে বরকতময় পবিত্র শবে কদর আমাদের মাঝে সমাগত। মহিমান্বিত এই রজনিতে আমি মহান আল্লাহ তায়ালার দরবারে দেশবাসীসহ সমগ্র মুসলিম উম্মার জন্য মাগফেরাত ও কল্যাণ কামনা করছি।

পবিত্র লাইলাতুল কদর মানবজাতির জন্য অত্যন্ত বরকত ও পুণ্যময় রজনি। অসীম দয়ালু মহান আল্লাহ্ এ রাতকে হাজার মাসের চেয়েও উত্তম হিসেবে ঘোষণা করেছেন। আমাদের ক্ষণস্থায়ী জীবনে হাজার মাসের চেয়েও বেশি ইবাদতের নেকি লাভের সুযোগ এনে দেয় এই রাত। পবিত্র ধর্মীয় গ্রন্থ আল-কুরআন লাইলাতুল কদরে নাযিল হয়। আল্লাহ তা’য়ালা বলেন, ‘আমি শবে কদর রাতে কুরআন নাযিল করেছি’। তাই মুসলিম উম্মার নিকট শবে কদরের গুরুত্ব, তাৎপর্য ও ফজিলত অত্যধিক। এই মহিমান্বিত রজনি সকলের জন্য ক্ষমা, বরকত, সমৃদ্ধি ও কল্যাণ বয়ে আনুক- মহান আল্লাহর দরবারে এ প্রার্থনা করি।

ইসলাম শান্তি ও কল্যাণের ধর্ম। মানুষের ইহকালীন কল্যাণ ও পরকালীন মুক্তির জন্য ইসলামের সুমহান আদর্শ আমাদের পাথেয়। বিশ্বের বিভিন্ন স্থানে করোনা মহামারি, সংঘাত, যুদ্ধবিগ্রহ, অভাব-অনটনসহ বিভিন্ন কারণে হাজার হাজার মানুষ অসহায় অবস্থায় দিনাতিপাত করছে। আসুন শবে কদরের এই পবিত্র রজনিতে আমরা এ সকল সংকট থেকে উত্তরণের জন্য সর্বশক্তিমান আল্লাহর দরবারে প্রার্থনা করি। আমি পরম করুণাময় আল্লাহর নিকট অশেষ রহমত ও বরকত কামনার পাশাপাশি দেশের অব্যাহত অগ্রগতি ও কল্যাণের জন্য প্রার্থনা জানাই। সমগ্র বিশ্ব যেন মানবজাতির জন্য শান্তি ও সৌহার্দ্যপূর্ণ হয়ে উঠে। মহান আল্লাহ আমাদের প্রার্থনা কবুল করুন। আমীন।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/মেহেদী/পরীক্ষিৎ/সাঈদা/মাহমুদা/কলি/আসমা/২০২৩/১০০০ ঘণ্টা

আজ বিকাল পাঁচটার আগে প্রচার করা নিষেধ